जीवन बीमा कंपनियों ने 5,400 नई नियुक्तियां कीं  
देश के जीवन बीमा उद्योग ने इस साल 30 सितंबर को समाप्त छमाही में 5400 नए कर्मचारियों की नियुक्ति की तथा 26,000 नए एजेंट जोड़े।
देश के जीवन बीमा उद्योग ने इस साल 30 सितंबर को समाप्त छमाही में 5400 नए कर्मचारियों की नियुक्ति की तथा 26,000 नए एजेंट जोड़े।  हालांकि इस दौरान बीमा कंपनियों की शाखाओं की संख्या में कोई बढ़ोतरी नहीं हुई। बीमा कंपनियों की फिलहाल 11,446 शाखाएं है। बीमा कंपनियों के संगठन लाइफ इंश्यूरेंस काउंसिल द्वारा जारी आंकड़ों के मुताबिक 2010-11 में स्थिरता के बाद वित्त वर्ष 2011-12 की प्रथम छह माह में प्रीमियम संग्रह में 17 प्रतिशत की बढ़ोतरी दर्ज की गई और यह 73,575 करोड़ रुपये हो गया।  हालांकि आलोच्य अवधि के दौरान जीवन बीमा कंपनियों द्वारा संग्रहित कुल प्रीमियम संग्रह में दो प्रतिशत की गिरावट दर्ज की गई और यह एक वर्ष पूर्व इसी अवधि के 1,25,179 करोड़ रुपये से घटकर 1,22,661 करोड़ रुपये रह गयी। यह गिरावट नये व्यावसायिक प्रीमियम संग्रह में कमी की वजह से आई। इस काउंसिल में सरकारी क्षेत्र की कंपनी भारतीय जीवन बीमा निगम सहित कुल 24 कंपनियां सदस्य है।